Gerugte oor koning is vals, sê Eswatini | Maroela Media
Gerugte oor koning is vals, sê Eswatini
President Cyril Ramaphosa en koning Mswati III in Kempton Park (28 Maart 2019) (Foto: Jairus Mmutle/GCIS
Die regering van Eswatini (Swaziland) ontken berigte dat koning Mswati III kritiek siek is en in die hospitaal opgeneem is.
"Die regering neem kennis van vals sosialemediaberigte dat koning Mswati III kritiek siek is weens Covid-19 en in die hospitaal opgeneem is. Dit is absolute vals nuus," het Sabelo Dlamini, waarnemende woordvoerder van die regering, in 'n verklaring gesê. "Dit gaan goed met sy majesteit se gesondheid."
Dlamini het gesê dit spruit uit persone wat ten doel het om verwarring en paniek te saai. "Dit is onaanvaarbaar en verwerplik."
Swaziland News het berig Mswati III is in 'n kritieke toestand in die hospitaal opgeneem en hoëprofiel- koninklike bronne aangehaal.
Aldus die aanlyn koerant is die koning by Manzana Koninklike Hospitaal opgeneem en hy sukkel om asem te haal.
Die koerant het berig Lusendvo Fakudze, goewerneur van Ludzidzini-paleis, wou nie direkte vrae beantwoord nie, maar die land gevra om te bid vir hul koning. Die onderhoud het gevolg ná lede van die Umbutfo Eswatini-weermag as sekuriteitswagte by die hospitaal opgemerk is.
Die goewerneur het gesê die koning sal nie deel wees van 'n Goeie Vrydag-diens nie, wat deur 'n paar mense bygewoon is, maar het volgehou "hy sal ook bid, waar hy ook al is".
Die koerant het in Maart berig Mswati III is in self-isolasie weens die koronavirus-pandemie ná hy 'n afvaardiging van Taiwan ontmoet het. Die afvaardiging het Eswatini besoek om helikopters te skenk.
Twee Taiwannese soldate, wat deel was van die afvaardiging, was van die 400 weermagpersoneel wat in kwarantyn geplaas is vir die koronavirus, het Swaziland News berig en 'n Taiwannese mediaberig aangehaal.
Die soldate is glo genooi om saam met die koning aandete te geniet waar hulle een-vir-een blad geskud het vir foto's saam met die koning.
Covid-19: Unicef bekommerd oor kinders in aanhouding
Hierdie ou is erger as die ou USSR. Korup soos nog nooit gesien is nie, beheer sy land soos Noord Korea en leef soos 'n biljoener danksy sy land se geld. Ek glo nie een woord wat daar vandaan kom nie.